Дыу

Дыу́ (, гуджараці: દીવ) — востраў на поўначы Аравійскага мора, частка індыйскай саюзнай тэрыторыі Дадра і Нагархавелі і Даман і Дыу. Плошча — 38,8 км². Насельніцтва (2011 г.) — 52 056 чал.

 Гісторыя 
Паводле індыйскай міфалогіі, у старажытнасці Дыу належаў дэману Джаландхару і меў назву Джалангар Кшэтра. У нашы дні мясцовыя індуісты шануюць бога Джаландхара. У IV ст. да н. э. — XIV ст. н. э. належаў розным індыйскім валадарскім дынастыям. Пазней быў захоплены аманскімі арабамі і пераўтвораны ў важны гандлёвы цэнтр на шляху паміж Індыяй і Персідскім залівам.

У 1529 г. заваяваны партугальцамі. У 1535 г. пачалося ўзвядзенне крэпасці Дыу, якая на працягу свайго існавання тройчы вытрывала аблогу з боку арабаў, маголаў і галандцаў.

19 снежня 1961 г. падчас ваеннай аперацыі «Віджай» быў далучаны да Індыі і пераўтвораны ў частку саюзнай тэрыторыі Даман і Дыу. У 2020 г. уключаны ў склад тэрыторыі Дадра і Нагархавелі і Даман і Дыу.

 Эканоміка 
Традыцыйныя галіны эканомікі Дыу — гандаль, абслугоўванне марскога транспарту, сельская гаспадарка, вытворчасць алкаголю, здабыча солі. Сельскагаспадарчыя тэрыторыі месцяцца пераважна на захадзе вострава. Мясцовае насельніцтва вырошчвае какосавую пальму, гародніну, алейныя культуры. У цэнтральнай частцы Дыу дзейнічаюць аэрапорт і прамысловая зона. Усходні Дыу забудаваны гарадскімі кварталамі, тут працуе марскі порт. Важную ролю адыгрывае турызм. Дыу вабіць наведвальнікаў адпачынкам на пясчаных пляжах, а таксама свабодным гандлем алкагольнымі напоямі.

 Культура 
У мінулым Дыу насялялі сіддзі і нашчадкі ад сумесных шлюбаў партугальцаў і індыйцаў. Пасля далучэння да Індыі каля 80 % тубыльцаў эмігрыравала, пераважна ў Вялікабрытанію. У нашы дні ў Дыу жывуць выхадцы з суседняга Гуджарата, захаду Індыі. Афіцыйныя мовы — англійская і гуджараці. Большасць вернікаў спавядаюць індуізм і каталіцызм, ёсць мусульмане. Распаўсюджаныя індуісцкія святы — холі, джанмаштамі, макаршанкранці, дывалі, ракшанбандхан. Афіцыйна святкуюцца хрысціянскія Каляды і асобнае свята Дыу (у снежні). Папулярныя спартыўныя гульні — крыкет і футбол.

 Славутыя мясціны 
 Стары горад Дыу, пабудаваны ў міжземнаморскім стылі. Захаваліся гарадскі мур і некалькі хрысціянскіх святынь, у тым ліку касцёл Св. Фамы XVI ст.
 Партугальская крэпасць XVI ст. Насупраць крэпасці знаходзіцца востраў-маяк у выглядзе ваеннага крэйсера.
 Мыс Сансэт-Пойнт на поўдзень ад горада Дыу, пераўтвораны ў мемарыял.
 Карставыя пячоры Найда.
 Пляжы на поўдні, найбольш вядомы Нагоа.
 Лясны і птушыны запаведнікі.

 Спасылкі 
 Афіцыйны сайт Дыу
 Афіцыйны турыстычны партал Дыу

Катэгорыя:Астравы Індыйскага акіяна
Катэгорыя:Даман і Дыу
Катэгорыя:Астравы Індыі